Diari Oficial de la Generalitat Valenciana


Sumari del DOGV 6442, del 20-01-2011 (2011/425)

ORDRE 22/2010, de 30 de desembre, de la Conselleria d'Indústria, Comerç i Innovació, per la qual es convoquen els premis de la Generalitat de la fase autonòmica del concurs escolar 2010/2011, Consumópolis 6: Tu pot triar: saps quant costa el que consumixes?
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6442

Data del DOGV
:   20-01-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/425


Data del document
:   30-12-2010

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * distinció honorífica

ORDRE 22/2010, de 30 de desembre, de la Conselleria d'Indústria, Comerç i Innovació, per la qual es convoquen els premis de la Generalitat de la fase autonòmica del concurs escolar 2010/2011, Consumópolis 6: Tu pot triar: saps quant costa el que consumixes- [2011/425]  
Promoure l'educació del consumidor en els centres educatius de la Comunitat Valenciana és una de les prioritats de la Generalitat, amb l'objectiu que l'alumnat desenvolupe capacitats i hàbits crítics i responsables en relació amb el consum. En esta línia d'actuació, els temes relacionats amb el consum responsable i el coneixement i l'accés dels consumidores a les noves tecnologies tenen un lloc destacat.  
Per este motiu, per al curs 2010/2011, la Comunitat Valenciana ha decidit participar en l'organització del concurs escolar Consumópolis 6: Tu pots triar: saps quant costa el que consumixes- promogut pel Ministeri de Sanitat i Consum, a través de l'Institut Nacional de Consum. Les bases reguladores de la participació en el concurs i la convocatòria i concessió dels premis de data 27 de maig de 2010 van ser aprovades en la reunió de la Comissió de Cooperació de Consum d'eixa mateixa data i ratificades per la Conferència Sectorial de Consum.  
L'objectiu d'este concurs escolar és sensibilitzar els joves de la importància de realitzar els actes de consum de forma conscient, crítica, solidària i responsable.   
De conformitat amb les bases reguladores abans esmentades, en particular de la base cinquena, primer apartat, i de la base sisena, correspon a la Generalitat, en el seu àmbit competencial, tramitar la convocatòria i concessió dels premis autonòmics d'este concurs.  
S'assenyala, en virtut del que s'ha establit en l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no cal que siga notificada o comunicada a la Comissió Europea per no reunir tots els requisits de l'apartat 1 de l'article 107 del Tractat de Funcionament de la Unió Europea, ja que les subvencions que es concedisquen en cap cas finançaran activitats econòmiques.  
Per això i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,   
ORDENE  
Article 1. Objecte de la convocatòria  
1. L'objecte de la present ordre és convocar, en règim de concurrència competitiva, els premis de la Generalitat de la fase autonòmica del concurs escolar 2010/2011, Consumópolis 6: Tu pots triar: saps quant costa el que consumixes-  
2. Les bases reguladores del concurs es poden consultar en la pàgina web: , en la pàgina web de l'Institut Nacional de Consum: , o en la pàgina web de la Conselleria d'Indústria, Comerç i Innovació www.indi.gva.es.  
Article 2. Finançament  
L'import global màxim destinat a atendre estos premis és de 6.000 euros i es finançarà a càrrec de la línia pressupostària T5741000, del capítol IV, del programa 443.10, consignada en el Projecte de Llei de Pressupostos de la Generalitat per a 2011.  
Article 3. Premis   
1. Els treballs guardonats obtindran els premis següents:   
a) Un premi de 1.000 euros i participació en la fase nacional, per a la categoria d'escolars pertanyents al tercer cicle d'Educació Primària.  
b) Un premi de 1.000 euros i participació en la fase nacional, per a la categoria d'escolars pertanyents a primer i segon curs d'Educació Secundària Obligatòria.  
c) Un premi de 1.000 euros i participació en la fase nacional, per a la categoria d'escolars pertanyents a tercer i quart curs d'Educació Secundària Obligatòria.  
d) Quatre premis de 500 euros a distribuir indistintament entre les tres categories.  
2. S'establixen dos premis especials de 500 € cada un per als docents que coordinen un nombre més gran d'equips. En cas que es produïsca un empat entre diversos docents, s'atorgaran els premis a aquells els equips dels quals hagen sumat un major nombre de punts en total. Si persistira l'empat, es prorratejarà el premi entre els docents que continuen empatats.   
3. Per a tots els treballs presentats que reunisquen els requisits establits en esta convocatòria, s'expedirà un certificat de participació.   
4. El jurat podrà declarar deserts alguns dels premis.   
Article 4. Participants  
1. Només podran optar als premis de la Generalitat de la fase autonòmica del concurs i accedir-ne a la fase nacional, els equips dels centres educatius, públics, concertats o privats de la Comunitat Valenciana que reunisquen els requisits següents:  
a) Estar inscrits en temps i forma en el registre de participants del joc Consumópolis 6, de conformitat amb les bases segona i tercera de les bases reguladores del concurs.  
b) Haver completat, tots els integrants de l'equip, el recorregut per la ciutat de Consumópolis, en la forma que es detalla en les instruccions de participació que apareixen en el portal d'Internet Consumópolis.  
c) Haver elaborat l'àlbum fotogràfic i obtingut la fitxa virtual d'este, en la forma que es detalla en les instruccions de participació que s'inclouen en el portal d'Internet de Consumópolis.  
2. Hi ha tres nivells de participació:   
Nivell 1: tercer cicle d'Educació Primària.  
Nivell 2: primer i segon cursos d'Educació Secundària Obligatòria.  
Nivell 3: tercer i quart cursos d'Educació Secundària Obligatòria.  
Article 5. Sol·licituds i documentació   
1. Les sol·licituds es dirigiran a la Direcció General de Comerç i Consum i es presentaran segons model normalitzat en el Registre de la Conselleria d'Indústria, Comerç i Innovació, c/ Colom, número 32, codi postal 46643 València, o mitjançant qualsevol de les altres formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Així mateix, es podrà fer la presentació telemàtica de les sol·licituds i per a això s'accedirà al Catàleg de servicis públics interactius de la Generalitat accessibles a través de: i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada amb el certificat reconegut per a ciutadans (persona física), emés per l'autoritat de certificació de la Comunitat Valenciana. Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada, al més prompte possible i dins del termini establit en l'apartat 3 d'este article.  
2. La sol·licitud, en què apareixeran les dades del centre escolar, el nivell en què l'equip participa i el llistat dels cinc escolars que componen l'equip, amb indicació respecte de cada un d'ells de la data de naixement, lloc de residència i curs en què està matriculat, serà subscrita pel docent que coordine l'equip, amb indicació del càrrec i les funcions, i anirà acompanyada de la documentació següent:  
a) Autorització expressa a la Conselleria d'Indústria, Comerç i Innovació perquè esta comprove les dades d'identitat de la persona sol·licitant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això:   
Si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la.  
Si la persona sol·licitant no hi presta el seu consentiment, haurà d'aportar fotocòpia del document nacional d'identitat.  
b) Autorització firmada pels representants legals dels escolars perquè participen en el concurs i perquè l'import econòmic del premi siga pagat al docent que coordine en el seu nom.  
c) La fitxa de l'àlbum virtual.  
d) Una reproducció impresa de l'àlbum.  
3. El termini per a la presentació de les sol·licituds començarà l'endemà de la publicació d'esta convocatòria en el Diari Oficial de la Comunitat Valenciana i conclourà el 14 de març de 2011.   
4. Els treballs podran presentar-se en qualsevol de les llengües oficials de la Comunitat. En el cas que un treball realitzat en valencià resulte guanyador i puga passar a la fase nacional, la Direcció General de Comerç i Consum realitzarà la traducció al castellà del dit treball.  
5. La presentació de la sol·licitud de participació en el concurs implica l'acceptació expressa de totes les bases de la present convocatòria.   
Article 6. Procediment per a la concessió dels premis   
1. Els treballs presentats seran examinats i avaluats per un jurat constituït per:  
- Dos representants de la Direcció General de Comerç i Consum designats per la directora general, que inclourà el nomenament del president d'este.   
- Un representant de la Direcció General d'Avaluació, Innovació i Qualitat Educativa i de la Formació Professional.   
- Actuarà com a secretari del jurat amb veu i sense vot un funcionari de l'Àrea de Consum.   
2. Per a la selecció dels treballs amb dret a premi, el jurat tindrà en compte els criteris següents:   
a) La puntuació obtinguda en el joc d'Internet Consumópolis, que representarà el 40% de la puntuació total a aconseguir per cada equip.  
b) L'àlbum virtual, que representarà 60% de la puntuació total a aconseguir per cada equip. Per a la seua valoració, els criteris seran els següents:  
- Harmonia i adequació del text a les fotografies i del conjunt al tema del consum responsable que ponderarà el 40% del total d'este apartat.   
- Originalitat de fotos i text que ponderarà el 40% del total d'este apartat.  
- Presentació i disseny global del treball que representarà el 20% del total d'este apartat  
3. El jurat tindrà facultats per a resoldre tots els dubtes que apareguen en la interpretació de les bases.   
4. El jurat elevarà la seua decisió al conseller d'Indústria, Comerç i Innovació i vicepresident primer del Consell, el qual resoldrà l'atorgament dels premis. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini màxim per a tramitar, resoldre i notificar els premis conclou el 15 d'abril de 2011.   
5. Els premis concedits seran publicats en el Diari Oficial de la Comunitat Valenciana amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats d'estos.  
DISPOSICIONS ADDICIONALS  
Primera  
1. La concessió dels premis previstos en esta ordre estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2011, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.  
Segona   
Qualsevol alteració de les condicions que s'hagen tingut en compte per a la concessió dels premis podrà modificar-ne la resolució de concessió. Les persones beneficiàries queden sotmeses, en la part que se'ls puga aplicar, a allò que prescriuen les articles 47 i 47 bis de la Llei d'Hisenda Pública de la Generalitat, i seran causes de reintegrament de les quantitats percebudes les previstes en l'article 47.9 de la mencionada llei i en l'article 37 de la Llei 38/2003, de 17 de novembre, General de Subvencions.  
Tercera  
1. Els guanyadors del concurs s'obliguen a cedir a la Generalitat tots els drets d'explotació derivats de la publicació del treball, i la Generalitat podrà utilitzar, per si mateixa o a través de terceres persones, físiques o jurídiques, de la forma que estime més convenient per als seus interessos, qualsevol de les imatges o elements que conformen la dita publicació.  
2. Així mateix, els guanyadors s'obliguen a assumir les responsabilitats que pogueren resultar de la utilització dels textos, imatges i altres elements creatius aportats per ells en la realització del treball i la propietat dels quals siga de terceres persones o entitats alienes a la present convocatòria.   
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present ordre.   
Segona   
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 30 de desembre de 2010  
El conseller d'Indústria, Comerç i Innovació  
i vicepresident primer del Consell,  
VICENTE RAMBLA MOMPLET